Αθήνα: 11.04.2017

Αρ. Πρωτ.: 601

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Για την υπουργική απόφαση για τους αναπληρωτές ΑμεΑ**

Η πρόταση της ΕΣΑμεΑ στη διαβούλευση για το σχέδιο της υπουργικής απόφασης «Καθορισμός κριτηρίων πρόσληψης αναπληρωτών εκπαιδευτικών στην ΕΑΕ» [**https://is.gd/B257UR**](https://is.gd/B257UR) έγινε τελικώς δεκτή, όπως διαπιστώνεται στην υπουργική απόφαση που δημοσιεύθηκε με το ΦΕΚ B 1239 - 10.04.2017 [**https://is.gd/R6anoS**](https://is.gd/R6anoS) και τίτλο «Ρύθμιση θεμάτων πρόσληψης αναπληρωτών και ωρομίσθιων εκπαιδευτικών στις δομές της Ειδικής Αγωγής και Εκπαίδευσης».

Πιο συγκεκριμένα η ΕΣΑμεΑ ζητούσε : *Στο άρθρο 3 που αναφέρεται στη μοριοδότηση των εκπαιδευτικών, ζητάμε στην παρ. 1 Γ. την αντικατάσταση της φράσης «επ’ αόριστον αναπηρία 67%» με τη φράση «άτομα με ποσοστό αναπηρίας πενήντα τοις εκατό (50%) τουλάχιστον, όπως διαπιστώνεται από τις υγειονομικές επιτροπές του ΚΕΠΑ, εφ’ όσον είναι σε ισχύ».*

Στην υπουργική απόφαση όπως δημοσιεύθηκε πλέον αναγράφεται*: α) Η αναπηρία 67% και άνω εφόσον η αναπηρία δεν οφείλεται σε κανένα ποσοστό σε ψυχικές διαταραχές ή η πάθηση από ομόζυγη μεσογειακή αναιμία ή σκλήρυνση κατά πλάκας ή δρεπανοκυτταρική - μικροδρεπανοκυτταρική αναιμία, επτά (7) μονάδες, β) Η αναπηρία 67% και άνω ενός ή περισσοτέρων τέκνων, επτά (7) μονάδες. Απαραίτητες προϋποθέσεις είναι η ύπαρξη σχετικής πιστοποίησης σύμφωνα με τις ισχύουσες διατάξεις και οι υποψήφιοι να είναι ικανοί για εκπαιδευτικό έργο, σύμφωνα με τα ισχύοντα κάθε φορά στον δημοσιοϋπαλληλικό κώδικα.*

Απαλείφεται δηλαδή η προϋπόθεση στην υπουργική απόφαση για ύπαρξη γνωμάτευσης με τον όρο εφ' όρου ζωής αναπηρία. Το πιστοποιητικό αναπηρίας του εκπαιδευτικού με αναπηρία ή εκπαιδευτικού γονέα τέκνου με αναπηρία πρέπει να είναι σε ισχύ, είτε από ΚΕΠΑ, ΑΝΥΕ, ΑΣΥΕ, νομαρχιακή επιτροπή κλπ., σύμφωνα με όλες τις ισχύουσες διατάξεις. Η ΕΣΑμεΑ ζητά από το υπουργείο η αυξημένη μοριοδότηση να ισχύσει και για τους ΕΕΠ/ΕΒΠ με αναπηρία.

Η ΕΣΑμεΑ θα συνεχίσει να αγωνίζεται για την προώθηση της πρότασής της προς το υπουργείο Παιδείας, με την οποία ζητάει, με αφορμή την πρόσφατη ψήφιση του ν.4440/2016 (ΦΕΚ 224 Α΄), όπου στο άρθρο 25 θεσπίστηκε η κάλυψη ποσοστού 15% των προσλήψεων από άτομα με αναπηρία και χρόνιες παθήσεις και μέλη των οικογενειών τους, την εφαρμογή των εν λόγω ρυθμίσεων στη γενική και ειδική εκπαίδευση για την πρόσληψη μόνιμων ή αναπληρωτών εκπαιδευτικών με αναπηρία ή χρόνια πάθηση και των εκπαιδευτικών που έχουν υπό την προστασία τους άτομο με αναπηρία. Η πρόταση βρίσκεται στον σύνδεσμο [**https://is.gd/Lj4ojE**](https://is.gd/Lj4ojE)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**